MT Il-Ġurnal Uffiċjali tal-Unjoni Ewropea L 232/5

REGOLAMENT TA' IMPLIMENTAZZJONI TAL-KUMMISSJONI (UE) Nru 846/2014

tal-4 ta' Awwissu 2014

li jemenda l-Anness D tad-Direttiva tal-Kunsill 92/65/KEE rigward il-kundizzjonijiet għall-annimali donaturi tal-ispeċi ekwina

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat id-Direttiva tal-Kunsill 92/65/KEE tat-13 ta' Lulju 1992 li tistabbilixxi l-ħtiġijiet dwar saħħa tal-annimali li jirregolaw il-kummerċ ta', u l-importazzjoni fil-Komunità ta' annimali, semen, ova u embrijuni mhux suġġetti għal ħtiġijiet ta' saħħa tal-annimali meħtieġa f'regoli speċifiċi tal-Komunità li hemm referenza għalihom fl-Anness A(I) tad-Direttiva 90/425/KEE (1), u b'mod partikolari l-ewwel sottoparagrafu tal-Artikolu 22 tiegħu,

Billi:

(1) Id-Direttiva 92/65/KEE tistabbilixxi r-rekwiżiti dwar is-saħħa tal-annimali li jirregolaw il-kummerċ kif ukoll l-importazzjoni fil-Komunità ta' annimali, semen, ova u embrijuni mhux irregolati mir-rekwiżiti dwar is-saħħa tal-annimali stabbiliti fl-atti speċifiċi tal-Unjoni Ewropea msemmija f'dik id-Direttiva.

(2) Il-Kapitolu I tal-Anness D tad-Direttiva 92/65/KEE jistabbilixxi l-kundizzjonijiet li jirregolaw l-approvazzjoni u s-superviżjoni taċ-ċentri tal-ġbir tas-semen tal-annimali, fost l-oħrajn, tal-ispeċi ekwina. Billi l-ġbir tas-semen tal-annimali tal-ispeċi ekwina huwa fil-biċċa l-kbira staġjonali, il-permanenza meħtieġa tas-superviżjoni minn veterinarju taċ-ċentru, li ħafna drabi jkun maħtur miċ-ċentru tal-ġbir tas-semen, dehret sproporzjonata meta mqabbla mal-livell limitat ta' affidabbiltà miżjud fil-garanziji tas-saħħa tal-annimali. Sakemm tkun iggarantita s-superviżjoni waqt l-attivitajiet taċ-ċentru tal-ġbir tas-semen, rigward is-semen ta' annimali tal-ispeċi ekwina li jkun maħsub għan-negozju, l-awtoritajiet kompetenti għandu jkollhom il-permess li jistabbilixxu d-dettalji ta' dik is-superviżjoni waqt il-proċess tal-approvazzjoni.

(3) Id-Direttiva 92/65/KEE tistipula wkoll li s-semen tal-annimali donaturi tal-ispeċi ekwina, irid ikun inġabar minn annimali li jissodisfaw il-kundizzjonijiet stabbiliti fil-Kapitolu II(I) tal-Anness D ma' dik id-Direttiva. Dawn il-kundizzjonijiet għandhom jiġu rieżaminati fir-rigward taż-żwiemel tal-għalla donaturi filwaqt li jitqiesu l-istandards internazzjonali għall-ittestjar tas-saħħa stabbiliti fil-Manwal tat-Testijiet Dijanjostiċi u l-Vaċċini għall-Annimali Terrestri (2), u l-iżvilupp tal-kapaċità fil-laboratorji fl-Istati Membri.

(4) Skont l-Artikolu 12 tar-Regolament (KE) Nru 882/2004 tal-Parlament Ewropew u tal-Kunsill (3), il-laboratorji li jistgħu jaħtru l-awtoritajiet kompetenti biex jagħmlu l-analiżi tal-kampjuni meħuda waqt il-kontrolli uffiċjali, huma biss dawk li jaħdmu u li huma vvalutati u akkreditati skont l-EN ISO/IEC 17025.

(5) Fil-Kapitolu III tal-Anness D mad-Direttiva 92/65/KEE hemm stabbiliti r-rekwiżiti li japplikaw, fost affarijiet oħra, għall-ipproċessar tal-embrijuni. Dawn ir-rekwiżiti jeħtieġu rieżami li jqis l-istandards internazzjonali tal-ipproċessar tal-embrijuni stabbiliti fil-Kapitolu 4.7 tal-Kodiċi tas-Saħħa tal-Annimali Terrestri (4).

(6) L-aġġornament riċenti tal-Anness D mad-Direttiva 92/65/KEE permezz tar-Regolament tal-Kummissjoni (UE) Nru 176/2010 (5) ma qiesx biżżejjed il-fatt li l-ġbir tas-semen, tal-ova u tal-embrijuni tal-ispeċi ekwina għan-negozju mhuwiex kontinwu, u għaldaqstant l-ittestjar frekwenti taż-żwiemel tal-għalla donaturi qed jintalab għalxejn. Barra minn hekk, mill-adozzjoni ta' din, żviluppaw iżjed il-kapaċitajiet tal-laboratorji li jwettqu testijiet avvanzati, sensittivi ħafna, iżda li jeħtieġu inqas sforz, għall-metrite ekwina li tittieħed u għall-arterite virali ekwina.

(7) Għaldaqstant, l-Anness D mad-Direttiva 92/65/KEE għandu jiġi emendat skont dan.

(8) Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf.

ADOTTAT DAN IR-REGOLAMENT:

Artikolu 1

L-Anness D mad-Direttiva 92/65/KEE qed jiġi emendat skont l-Anness ma' dan ir-Regolament.

Artikolu 2

Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan għandu japplika mill-1 ta' Ottubru 2014.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, l-4 ta' Awwissu 2014. Għall-Kummissjoni Il-President José Manuel BARROSO

(1) ĠU L 268, 14.9.1992, p. 54.

(2) Manual of Diagnostic Tests and Vaccines for Terrestrial Animals, Edition 2013, World Organisation for Animal Health. (Il-Manwal tat-Testijiet u l-Vaċċini Dijanjostiċi għall-Annimali Terrestri tal-Organizzazzjoni Dinjija dwar is-Saħħa tal-Annimali).

(3) Ir-Regolament (KE) Nru 882/2004 tal-Parlament Ewropew u tal-Kunsill tad-29 ta' April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (ĠU L 165, 30.4.2004, p. 1).

(4) Terrestrial Animal Health Code, Edition 2013, World Organisation for Animal Health.

(5) Ir-Regolament tal-Kummissjoni (UE) Nru 176/2010 tat-2 ta' Marzu 2010 li jemenda l-Anness D tad-Direttiva tal-Kunsill 92/65/KEE dwar ċentri għall-ġbir u l-ħażna tas-semen, gruppi għall-ġbir u l-produzzjoni tal-embrijuni, u l-kundizzjonijiet għal annimali donaturi tal-ispeċi ekwini, ovini u kaprini u għall-ġestjoni ta' semen, ova u embrijuni ta' dawk l-ispeċi (ĠU L 52, 3.3.2010, p. 14)